ฟิตและเฟิร์ม
กีฬา กีฬา เป็นยาวิเศษ
3 ธ.ค. 2555

โดย...ทีมข่าวการเงิน
กีฬา กีฬา เป็นยาวิเศษ
ช่วงนี้นายแบงก์เค้ากำลังฮิตฟิตเปรี๊ยะ พากันลุกจากโต๊ะทำงานมาออกวิ่งเพื่อสุขภาพกันยกใหญ่




 
นายแบงก์ที่วิ่งมาหลายปีมีหลายคน อาทิ ประสาร ไตรรัตน์วรกุลผู้ว่าการแบงก์ชาติ บุญทักษ์ หวังเจริญ จากแบงก์ทหารไทย อภิชาติ เกษมกุลศิริ รองผู้จัดการ ธนาคารไอซีบีซี ล่าสุด เจอนักวิ่งเสือซุ่มอีกคน แต่น แต๊น นั่นคือ คุณพี่ สอาด ธีรโรจนวงศ์ ผู้ช่วยผู้จัดการใหญ่ แบงก์กรุงเทพ ก็ลงสนามนักวิ่งอีกคน
ใครเจอพี่อาด วันนี้ต้องอ้าปากค้างกลายเป็นหนุ่มฟ้อ หล่อเฟี้ยว ไร้พุงทำเอาหลายคนแปลกใจว่าพี่อาดไปทำอะไรมา
พี่อาดเลยสาธยายว่า เดี๋ยวนี้ตื่นมาจ๊อกกิ้งตั้งแต่ไก่โห่ 3 กิโล แถวป่าช้าวัดดอนใกล้บ้าน ทำอย่างนี้ต่อเนื่องมา 1 ปี สัปดาห์ละ 3 วัน ก่อนจะเข้ามาทำงานที่แบงก์
จากน้ำหนัก 68 กิโลกรัม น้ำหนักลงมาเหลือ 65 กิโลกรัม อาจจะไม่มากแต่น้ำหนักคงที่ ได้หุ่นที่ฟิตแอนด์เฟิร์มเป็นของแถม
พี่อาดเล่าว่า ทุกวันนี้เสพติดการวิ่ง ขนาดนอนเกือบตีหนึ่ง แต่ตื่นตีห้า ก็ยังดูไม่อิดโรย กีฬาเป็นยาวิเศษแท้ ๆ และเหตุที่ต้องวิ่งเพราะนั่งทำงานจนรู้สึกสมองตื้อๆ ไม่กระฉับกระเฉง แต่พอเหงื่อออกเท่านั้นแหล่ะ รู้สึกสมองปลอดโปร่งดีขึ้น เทรดเงินได้ปร๋อ เคล็ดลับอีกอย่างคือ มื้อเย็นกินแต่ผลไม้ ตอนนี้ตัดกางเกงทำงานใหม่ยกตู้ เจ้าตัวกระซิบบอก ไม่คิดว่าอายุเกิน 50 แล้ว จะรู้สึกเหมือนตัวเองกลับไปเป็นคนหนุ่มอายุ 30 กว่าๆ อีกครั้ง วี้ดดวิ้วว